C 103/18

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 103/13)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”ŐRSÉGI TÖKMAGOLAJ”

EU-nro: PGI-HU-02482 – 12.9.2018

SAN ( ) SMM (X)

1. (SAN:n tai SMM:n) nimi tai nimet

”Őrségi tökmagolaj”

2. Jäsenvaltio tai kolmas maa

Unkari

3. Maataloustuotteen tai elintarvikkeen kuvaus

3.1 Tuotelaji

Luokka 1.5 Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

”Őrségi tökmagolaj” on puhdistamaton kasviöljy, joka puristetaan öljyntuotantoa varten kasvatetun kurpitsan (Cucurbita pepo L.) paahdetuista siemenistä.

Kurpitsansiemenöljy puristetaan ainoastaan kurpitsansiemenistä, joten se ei sisällä mitään muita aineita. Kyseessä on viskoosinen nestemäinen, erikoislaatuinen öljy, jossa ei ole vieraita hajuja eikä makuja. Siinä on täyteläinen, pehmeä ja mausteinen maku, joka muistuttaa saksanpähkinää. Öljyn väri on hyvin tummanvihreä.

Monityydyttymättömien rasvahappojen osuus on suuri.

Fyysiset ja kemialliset ominaisuudet:

Monityydyttymättömien rasvahappojen pitoisuus: vähintään 55 %

Saippuapitoisuus: enintään 0,005 % (m/m)

Happoarvo: enintään 4,0 mg KOH/g ruokaöljyä

Peroksidiluku: enintään 10,0 meq O2/kg ruokaöljyä

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Perusainesosan varastointi ja valmistelu

Hienontaminen

Siemenmassan vaivaaminen

Paahtaminen

Puristaminen

Lepuuttaminen, selkeytys

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

”Őrségi tökmagolaj” valmistetaan seuraavien kuntien hallinnollisten rajojen sisäpuolella:

Bajánsenye, Csákánydoroszló, Csörötnek, Döbörhegy, Felsőjánosfa, Felsőmarác, Halogy, Hegyhátszentjakab, Hegyhátszentmárton, Ispánk, Ivánc, Kercaszomor, Kerkáskápolna, Kisrákos, Kondorfa, Körmend, Magyarszombatfa, Molnaszecsőd, Nádasd, Nagymizdó, Nagyrákos, Őrimagyarósd, Őriszentpéter, Pankasz, Rábagyarmat, Rádócköldek, Szaknyér, Szalafő, Szarvaskend, Szatta, Szentgotthárd, Szőce, Velemér ja Viszák.

5. Yhteys maantieteelliseen alueeseen

Őrségi tökmagolaj -öljyn ja maantieteellisen alueen välinen yhteys perustuu tuotteen maineeseen ja muihin ominaisuuksiin.

Öljykurpitsaa on viljelty – ja sen siemenistä puristettu kurpitsansiemenöljyä – historiallisissa Őrségin kylissä lähes sadan vuoden ajan. Kurpitsansiemenöljyä käytettiin osana jokapäiväistä elämää:

”Leipää kastetaan öljyyn heti, kun öljy kiehuu hellalla. Kuten edellä on jo mainittu, öljyä käytetään myös salaateissa sekä kaalin, perunan, paprikan, punasipulin ja kurkun kanssa. Sitä käytetään jopa teeleipien valmistukseen. Őrségin kotitalouksissa käytetään vain harvoja muita ruokaöljyjä, paitsi auringonkukkaöljyä, jota sitäkin hyvin harvoin ...” (Kardos, László: Az őrség népi táplálkozása. Budapest, 1943, s. 90–91).

Őrségi tökmagolaj -öljyä valmistetaan perinteisin menetelmin nykyäänkin. Öljykurpitsaa istutettiin ennen vanhaan lähes kaikkiin kasvipuutarhoihin, ja se oli tärkeä osa perheviljelmiä. Etnografisten tietojen mukaan Őrségissä harjoitettiin 1900-luvun alussa öljynpuristusta yleisesti kotitalouksissa.

Pienimuotoista öljynpuristusta ryhdyttiin harjoittamaan uudestaan 1980-luvulla, ja sen suosio kasvoi nopeasti. Szabad Föld -lehdessä kirjoitettiin 10. maaliskuuta 1984 seuraavaa: ”Kurpitsansiemenöljyn tuotanto on jo hyvässä vauhdissa Őrségin kylissä. Öljyä valmistetaan perinteisesti lopputalvesta. Tämän ruokaöljyn – jota voidaan käyttää myös ruoansulatusvaivoihin – kysyntä on kasvanut viime vuosina niin paljon, että vain 10–15 vuotta sitten suljetut öljynpuristamot on otettu taas käyttöön näissä kylissä. Aiemmin perheet tuottivat öljyä vain omiin tarpeisiinsa. Nykyään öljyä valmistetaan yhä enemmän myyntiin. Öljyä ostaa osuuskunnallinen kauppahuone TSZKER, lähinnä vientiin.” Tälle tuo vahvistuksen Attila Selmeczi Kovácsin vuonna 1992 tekemä tutkimus: ”Viime vuosisadan lopulla kurpitsansiemenöljyä ryhdyttiin tuottamaan yhä useammissa öljynpuristamoissa eri puolilla Länsi-Transdanubiaa. Perinteisten murskausvälineiden sijaan niissä käytettiin erilaisia kotiteollisuuden jauhinlaitteita, jotka olivat paljon tuottavampia. Murskattua tai jauhettua siemenmassaa vaivataan niin, että se soveltuu kuumennettavaksi. Esimerkiksi Länsi-Transdanubiassa Őrségin ja Hetesin alueilla kurpitsansiemenöljyä tuotetaan edelleen kotiteollisuudessa: 6 kg kurpitsan siemenjauhetta valmistetaan lisäämällä 1 litra kiehuvaa vettä ja vaivaamalla massaa tasaisesti. Näin saadaan pehmeä, massamainen tahna, joka jaetaan eri kokoisiin annoksiin öljypuristimen tehon mukaan ja paahdetaan annos kerrallaan. Tahnaa hämmennetään koko ajan paahtamisen aikana, kunnes se saavuttaa optimaalisen tason, joka määritetään kokemuksen perusteella.” (Attila Selmeczi Kovács, – Az olajsütés. A nyersanyag és a technológia kapcsolata. Teoksessa ”Néprajzi értesítő”, nidos 74, 1992, s. 75–89).

Őrségi tökmagolaj -öljyn maine perustuu erinomaisiin aistinvaraisiin ominaisuuksiin, jotka johtuvat perinteisestä erityisestä valmistustekniikasta. Keskeisiä tekijöitä ovat vuosien kokemus, asiantuntemus sekä oikeanlaisten välineiden ja kattiloiden käyttö. Arvokkaista siemenistä saadaan valmistettua todella herkullista ja korkealaatuista öljyä. Őrségin alueella käytettävän kurpitsansiemenöljyn valmistustekniikan ansiosta Őrségi tökmagolaj -öljyn maku on voimakkaampi ja aromaattisempi kuin kylmäpuristamalla tuotetun kurpitsansiemenöljyn maku. Kurpitsan siemeniä paahdetaan tavanomaista alhaisemmassa lämpötilassa, mutta niitä kuumennetaan pidempään, jolloin ”Őrségi tökmagolaj” saa sille ominaisen pehmeän, mausteisen makunsa, joka muistuttaa saksanpähkinää.

Juuri näistä syistä Őrségi tökmagolaj -öljyllä on paljon gastronomista merkitystä. Vuonna 2016 ammattilaisista koostuva tuomaristo myönsi kansallisessa kakkukilpailussa Magyarország tortája -palkinnon Őrség Zöld Aranya -kakulle. Kakkutaikinaan käytetään Őrségi tökmagolaj -öljyä, samoin kuin kakun hyytelöpäälliseen. ”Őrség Zöld Aranya” on osoittautunut erittäin suosituksi kuluttajien keskuudessa, ja siitä on tullut pysyvä lisä parhaiden unkarilaisten kakkujen joukkoon.

”Őrségi tökmagolaj” on yhä suositumpaa sekä kuluttajien että matkailijoiden keskuudessa. Vuonna 2011 Unkarin yleisradion tunnin mittaisessa erityisohjelmassa ”Gasztroangyal” esiteltiin Őrségi tökmagolaj -öljyn perinteistä valmistusmenetelmää.

Őrségi tökmagolaj -öljy tunnetaan myös ulkomailla: se voitti hopeamitalin kurpitsansiemenöljyjen toisessa kansainvälisessä näyttelyssä, joka pidettiin vuonna 2019. Viime vuosikymmenten aikana tuotenimestä on tullut hyvin tunnettu.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://gi.kormany.hu/foldrajzi-arujelzok

(1) EUVL L 343, 14.12.2012, s. 1.